[Urbanus Episcopus servus servorum Dei, dilectis filiis Abbati et Conventui Monasterii Cluniacensis ad Romanam Ecclesiam nullo medio pertinentis, Matisconensis Diœcesis, salutem et Apostolicam Benedictionem. Indemnitati vestræ, Monasterii, et Prioratum vestrorum, ac Monasteriorum et aliorum membrorum eidem Monasterio subjectorum paterna volentes sollicitudine providere, Auctoritate vobis præsentium indulgemus ut non teneamini vos, et personæ Monasteriorum, Prioratuum, et Membrorum hujusmodi ad solutionem aliquorum debitorum Monasteriorum, Prioratuum, ac membrorum eorumdem nomine contractorum; nisi ea in utilitatem ipsorum conversa fuisse legitimè probaverint creditores: nonobstantibus renunciationibus, confessionibus, obligationibus pœnarum adjectione juramentis, instrumentis, et Litteris quibuscunque contractuum tempore interjectis. Nos quoque suspensionis, interdicti, et excommunicationis sententias, si quas in vos, aut personas Monasteriorum, Prioratuum, et membrorum hujusmodi, contra præsentis indulgentiæ tenorem ferri contigerit decernimus irritas et inanes. Nulli ergo etc. Datum apud Montem Flascon. VI. Idus Octobris, Pontificatus nostri anno II.]